**Για ένα κόμμα των μελών του- Για οργανώσεις «κόμμα στο χώρο τους»**

Οι καταστατικές αλλαγές, ένα από τα θέματα που θα απασχολήσουν το συνέδριο, μας δίνουν την ευκαιρία να δούμε τι πρέπει να αλλάξουμε σε βάθος. Η εμπειρία από τη λειτουργία των οργανώσεων την περίοδο που βρισκόμασταν στη διακυβέρνηση της χώρας, αλλά και μετά, κατά τη διάρκεια της πανδημίας, μας οδηγεί στην ανάγκη λήψης γενναίων αποφάσεων. Μεγάλες οργανώσεις, συνεδριάσεις κατά κανόνα διεκπεραίωσης με μικρή συμμετοχή μελών, όπου μετά το τέλος της εισήγησης άρχιζαν να φυλλοροούν, με μικρή έως ασήμαντη παρέμβαση στο χώρο τους, δεν μπορούν να είναι αυτό που ονειρευόμαστε.

Αν θέλουμε ο ΣΥΡΙΖΑ-ΠΣ να είναι το κόμμα των μελών του, οι οργανώσεις του να είναι το κόμμα στο χώρο τους, χρειάζεται ριζική αλλαγή στην κουλτούρα λειτουργίας αλλά και στο ίδιο το μοντέλο του κόμματος.

Το κόμμα μας διατηρεί το πυραμιδικό μοντέλο των αριστερών κομμάτων των αρχών του εικοστού αιώνα. Εκείνα τα κόμματα το επέλεξαν γιατί απαντούσε στις ανάγκες εκείνης της ιστορικής περιόδου. Την εποχή της πρώτης βιομηχανικής επανάστασης ο συγκεντρωτικός χαρακτήρας αυτού του μοντέλου αντιστοιχούσε στην τότε οργάνωση της παραγωγής και τη δομή της κρατικής εξουσίας. Μαζικό κόμμα που απαντά στο μοντέλο της μαζικής παραγωγής. Το κόμμα ξεκινώντας από την κορυφή της πυραμίδας (Κ.Ε. και Π.Γ.) σταδιακά διευρύνεται (Ν.Ε., αχτιδικές επιτροπές) μέχρι την πλατιά βάση των μελών. Η» γραμμή» αποφασίζεται στην κορυφή, απλώνεται μέσω των ενδιάμεσων οργάνων προς τη βάση, η οποία οφείλει να την εξειδικεύσει και να την περάσει στην κοινωνία. Εκτιμώ ότι αυτό το μοντέλο έχει εξαντλήσει τη δυναμική του. Οι κατά καιρούς βελτιώσεις παράτειναν το χρόνο ζωής του. Σήμερα ωστόσο βρισκόμαστε στην 4η βιομηχανική επανάσταση, στην ψηφιακή οικονομία, σε ένα διαφορετικό, ευέλικτο μοντέλο παραγωγής. Ταυτόχρονα η πολιτική δραστηριότητα αλλά και η πολιτική εξουσία αποκεντρώνονται. Νέες μορφές δράσης, νέα κινήματα ,νέοι θεσμοί και κέντρα εξουσίας. Η εκλεγμένη Περιφέρεια και στη χώρα μας έχει σημαντικές αρμοδιότητες, διαχειρίζεται χρήμα και εξουσία. Επομένως και το κομματικό μοντέλο πρέπει να αντιστοιχηθεί στη νέα κοινωνική πραγματικότητα.

Το νέο μοντέλο που προτείνεται είναι ένα ισχυρό δίκτυο περιφερειακών οργανώσεων που αντιστοιχούν στις περιφέρειες της χώρας. Συνδέονται μεταξύ τους μέσω του κεντρικού κομματικού οργάνου. Ν.Ε. και Ο.Μ. συμπληρώνουν τη συγκρότηση. Η νέα κουλτούρα λειτουργίας πρέπει να στηρίζεται στην αρχή της διάχυσης της διαχείρισης της όποιας κομματικής εξουσίας οριζόντια-περιφερειακά και κατακόρυφα. Όλοι, όργανα και μέλη, αναλογικά και κυρίαρχα διαχειρίζονται τμήμα της. Η κεντρική επιτροπή και ο πρόεδρος, οι περιφερειακές και οι νομαρχιακές επιτροπές, οι οργανώσεις μελών έχουν διακριτά πεδία ευθύνης. Π.Ε., Ν.Ε., Ο.Μ. αποφασίζουν κυρίαρχα, χωρίς άνωθεν εγκρίσεις, για το χώρο τους. Επεξεργάζονται πολιτικές, μεθόδους παρέμβασης, μορφές συνεργασίας, συμμαχίες. Υλοποιούν τις αποφάσεις τους και απολογούνται για το αποτέλεσμα των δράσεών τους. Ενδεικτικά: Το κεντρικό όργανο έχει την ευθύνη της κεντρικής πολιτικής και της κυβέρνησης, της εθνικής οικονομίας, της εξωτερικής πολιτικής, της Ασφάλειας και της Άμυνας. Οι περιφερειακές επιτροπές έχουν την ευθύνη για τα θέματα περιφερειακής ανάπτυξης, περιβάλλοντος, καθόδου στις περιφερειακές εκλογές (συγκρότηση και λειτουργία παράταξης, επιλογή επικεφαλής, συμμαχίες κλπ.), περιφερειακών θεσμών. Οι νομαρχιακές επιτροπές , οι οποίες συγκροτούνται ανά εκλογική περιφέρεια, έχουν την ευθύνη κατάρτισης των ψηφοδελτίων των εθνικών εκλογών, την ευθύνη των εργατικών κέντρων, επιμελητηρίων, σωματείων κλπ. Τέλος οι Ο.Μ., μία ή περισσότερες σε ένα Δήμο, αποφασίζουν κυρίαρχα για τα θέματα των δημοτικών εκλογών, τοπικών συλλόγων πολιτισμού, αθλητισμού, γονέων και κηδεμόνων Η δυνατότητα τα μέλη να αποφασίζουν για περισσότερα από αυτά που το παλιό καταστατικό προσδιορίζει και να αναλαμβάνουν μεγαλύτερες ευθύνες απ ό,τι σήμερα, μπορεί να δημιουργήσει κουλτούρα συνείδησης συνευθύνης για το κόμμα. Να οδηγήσει στην πραγμάτωση αυτού που είπαμε και πριν: «Ο ΣΥΡΙΖΑ -Π.Σ. το κόμμα των μελών του» και οι οργανώσεις του «το κόμμα στο χώρο τους».

Οι προτάσεις του σ. Τσίπρα για τις καταστατικές αλλαγές βοηθούν στη δημιουργία της νέας κουλτούρας που ανάφερα πριν. Η εκλογή προέδρου και κεντρικής επιτροπής (αναλογικά από τις περιφέρειες) από όλα τα μέλη του κόμματος αναβαθμίζουν τη δημοκρατία, τη συμμετοχή και την ευθύνη. Ανοίγουν ένα δρόμο και είναι στην ευθύνη μας να τον διευρύνουμε .